*****

ΚΑΝΟΝΙΣΜΟΣ (ΕΟΚ) αριθ. 3787/86 ΤΗΣ ΕΠΙΤΡΟΠΗΣ

της 11ης Δεκεμβρίου 1986

σχετικά με την ακύρωση και την ανάκληση των αδειών που χορηγούνται στο πλαίσιο ορισμένων οικονομικών τελωνειακών καθεστώτων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2763/83 του Συμβουλίου της 26ης Σεπτεμβρίου 1983 για το καθεστώς που επιτρέπει τη μεταποίηση εμπορευμάτων υπό τελωνειακό έλεγχο πριν να τεθούν σε ελεύθερη κυκλοφορία (1), όπως τροποποιήθηκε από τον κανονισμό (ΕΟΚ) αριθ. 2110/85 (2), και ιδίως το άρθρο 6,

τον κανονισμό (ΕΟΚ) αριθ. 1999/85 του Συμβουλίου της 16ης Ιουλίου 1985 για το καθεστώς ενεργητικής τελειοποίησης (3), και ιδίως το άρθρο 12,

τον κανονισμό (ΕΟΚ) αριθ. 2473/86 του Συμβουλίου της 24ης Ιουλίου 1986 σχετικά με το καθεστώς της παθητικής τελειοποίησης και το σύστημα σταθερών ανταλλαγών (4), και ιδίως το άρθρο 8,

Εκτιμώντας:

ότι στον κανονισμό (ΕΟΚ) αριθ. 3318/85 της Επιτροπής της 27ης Νοεμβρίου 1985 σχετικά με την ακύρωση και την ανάκληση της άδειας μεταποίησης υπό τελωνειακό έλεγχο (5) προβλέπονται οι περιπτώσεις κατά τις οποίες ακυρώνεται ή ανακαλείται η εν λόγω άδεια, καθώς και οι συνέπειες που απορρέουν·

ότι στο άρθρο 12 του κανονισμού (ΕΟΚ) αριθ. 1999/85 και στο άρθρο 8 του κανονισμού (ΕΟΚ) αριθ. 2473/86 προβλέπεται ότι οι περιπτώσεις κατά τις οποίες ανακαλείται η άδεια και οι περιπτώσεις κατά τις οποίες διαπιστώνεται ότι είναι άκυρη, καθώς και οι συνέπειες που απορρέουν, προσδιορίζονται σύμφωνα με τη διαδικασία που προβλέπεται στο άρθρο 31 παράγραφοι 2 και 3 του κανονισμού (ΕΟΚ) αριθ. 1999/85·

ότι πρέπει να θεσπιστούν όμοιοι κανόνες σχετικά με την ακύρωση και την ανάκληση των αδειών για καθένα από τα προαναφερθέντα οικονομικά τελωνειακά καθεστώτα και ότι, για λόγους σαφήνειας, κρίνεται σκόπιμο να περιληφθούν σε ένα μόνο κείμενο οι κατάλληλα τροποποιημένες διατάξεις του κανονισμού (ΕΟΚ) αριθ. 3318/85 και οι νέες διατάξεις·

ότι είναι απαραίτητο να αναβληθεί η ημερομηνία θέσης σε εφαρμογή των διατάξεων του παρόντος κανονισμού, όσον αφορά τις άδειες τελειοποίησης επανεισαγωγής και σταθερής ανταλλαγής, μέχρι την 1η Ιανουαρίου 1988·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Οικονομικών Τελωνειακών Καθεστώτων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός εφαρμόζεται στις άδειες που εκδίδονται στο πλαίσιο ενός από τα οικονομικά τελωνειακά καθεστώτα που καθορίζονται από τους ακόλουθους κανονισμούς:

α) κανονισμός (ΕΟΚ) αριθ. 2763/83 για το καθεστώς που επιτρέπει τη μεταποίηση εμπορευμάτων υπό τελωνειακό έλεγχο πριν να τεθούν σε ελεύθερη κυκλοφορία·

β) κανονισμός (ΕΟΚ) αριθ. 1999/85 για το καθεστώς ενεργητικής τελειοποίησης·

γ) κανονισμός (ΕΟΚ) αριθ. 2473/86 σχετικά με το καθεστώς της παθητικής τελειοποίησης και το σύστημα σταθερών ανταλλαγών.

Άρθρο 2

Η άδεια ακυρώνεται αν έχει εκδοθεί βάσει ανακριβών ή ελλιπών στοιχείων, που υποβλήθηκαν από τον αιτούντα, εφόσον:

α) γνώριζε ή έπρεπε λογικά να γνωρίζει ότι τα στοιχεία αυτά είναι ακριβή ή ελλιπή, και

β) η άδεια δεν θα του είχε χορηγηθεί με βάση ακριβή και πλήρη στοιχεία.

Η ακύρωση επέρχεται με απόφαση της τελωνειακής αρχής που κοινοποιείται στον κάτοχο της άδειας.

Η ακύρωση αρχίζει να ισχύει την ημερομηνία χορήγησης της άδειας.

Άρθρο 3

1. Η άδεια ανακαλείται σε περιπτώσεις άλλες από αυτές που προβλέπονται στο άρθρο 2, όταν:

α) ένας όρος που προβλέπεται για τη χορήγησή της δεν πληρούται ή δεν πληρούται πλέον, ή

β) ο κάτοχος της άδειας δεν συμμορφώνεται με υποχρέωση που υπέχει στο πλαίσιο του καθεστώτος.

Εντούτοις, η τελωνειακή αρχή μπορεί να μην ανακαλέσει την άδεια:

- όταν ο κάτοχος της συμμορφώνεται με τις υποχρεώσεις του σε προθεσμία που καθορίζεται ενδεχομένως από την αρμόδια τελωνειακή αρχή, ή

- όταν η παράλειψή του να τηρήσει μια υποχρέωση δεν έχει σοβαρή επίπτωση στη σωστή λειτουργία του καθεστώτος.

2. Η ανάκληση επέρχεται με απόφαση της τελωνειακής αρχής που κοινοποιείται στον κάτοχο της άδειας.

Άρθρο 4

1. Η ανάκληση που αναφέρεται στο άρθρο 3 αρχίζει να ισχύει από την ημερομηνία κοινοποίησής της.

Εντούτοις, η τελωνειακή αρχή μπορεί:

α) σε εξαιρετικές περιπτώσεις, στο μέτρο που το απαιτεί η προστασία αιτιολογημένου συμφέροντος του κατόχου της άδειας, να μεταθέσει την έναρξη ισχύος της ανάκλησης σε μεταγενέστερη ημερομηνία·

β) ν' αποφασίσει ότι η ανάκληση αρχίζει να ισχύει από την ημερομηνία που η τελωνειακή αρχή διαπίστωσε παράλειψη τήρησης της υποχρέωσης.

2. Η ανάκληση δεν αφορά τα εμπορεύματα τα οποία, τη στιγμή που αυτή αρχίζει να ισχύει, βρίσκονται ήδη υπό το καθεστώς δυνάμει της άδειας που ανακαλείται.

Εντούτοις, η τελωνειακή αρχή μπορεί να απαιτήσει να δοθεί στα εμπορεύματα αυτά, σε προθεσμία που καθορίζει η ίδια, ένας από τους περιορισμούς που αναφέρονται:

- στο άρθρο 10 του κανονισμού (ΕΟΚ) αριθ. 2763/83, όταν πρόκειται για άδεια μεταποίησης υπό τελωνειακό έλεγχο,

- στο άρθρο 18 παράγραφοι 1 και 2 στοιχεία α) και γ) έως στ) του κανονισμού (ΕΟΚ) αριθ. 1999/85, όταν πρόκειται για άδεια τελειοποίησης προς επανεξαγωγή,

- στο άρθρο 10 παράγραφος 2 του κανονισμού (ΕΟΚ) αριθ. 2473/86, όταν πρόκειται για άδεια τελειοποίησης προς επανεισαγωγή ή σταθερής ανταλλαγής.

Άρθρο 5

Ο παρών κανονισμός εφαρμόζεται με την επιφύλαξη των διατάξεων που αφορούν την τροποποίηση άδειας.

Άρθρο 6

Ο παρών κανονισμός εφαρμόζεται με την επιφύλαξη των εθνικών διατάξεων σύμφωνα με τις οποίες μια άδεια δεν ισχύει ή παύει να ισχύει για λόγους που είναι ανεξάρτητοι από τα οικονομικά τελωνειακά καθεστώτα που αναφέρονται στο άρθρο 1.

Άρθρο 7

Ο κανονισμός (ΕΟΚ) αριθ. 3318/85 καταργείται.

Άρθρο 8

Ο παρών κανονισμός αρχίζει να ισχύει την 1η Ιανουαρίου 1987. Εντούτοις, όσον αφορά τις άδειες που εκδίδονται στο πλαίσιο του καθεστώτος τελειοποίησης προς επανεισαγωγή και του συστήματος σταθερών ανταλλαγών που αναφέρονται στο άρθρο 1 στοιχείο γ), εφαρμόζεται από την 1η Ιανουαρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Δεκεμβρίου 1986.

Για την Επιτροπή

COCKFIELD

Αντιπρόεδρος

(1) ΕΕ αριθ. L 272 της 5. 10. 1983, σ. 1.

(2) ΕΕ αριθ. L 198 της 30. 7. 1985, σ. 3.

(3) ΕΕ αριθ. L 188 της 20. 7. 1985, σ. 1.

(4) ΕΕ αριθ. L 212 της 2. 8. 1986, σ. 1.

(5) ΕΕ αριθ. L 317 της 28. 11. 1985, σ. 13.